**Navodila za izpolnitev obrazca «Registracija v Non EU sistem OSS«**

To navodilo pojasnjuje, kako davčni zavezanec izpolni obrazec za registracijo v posebno neunijsko ureditev v Sloveniji.

V neunijsko ureditev se lahko vključi davčni zavezanec, ki v Uniji nima niti sedeža svoje dejavnosti niti stalne poslovne enote in v Uniji opravlja storitve za osebe, ki niso davčni zavezanci.

Davčni zavezanec, ki nima sedeža svoje dejavnosti niti stalne poslovne enote znotraj Unije, in za državo članico identifikacije izbere Slovenijo, mora davčnemu organu prijaviti, kdaj se začne njegova dejavnost, ki jo opravlja kot davčni zavezanec na podlagi posebne neunijske ureditve.

Davčni organ ob izpolnjevanju vseh pogojev davčnega zavezanca vključi v posebno neunijsko ureditev v Sloveniji in mu dodeli posebno individualno identifikacijsko številko za DDV, sestavljeno iz naslednjih znakov: EU705YYYYYZ, pri čemer oznaka EU predstavlja predpono za posebno ureditev, 3-številčna oznaka 705 predstavlja ISO - numerično oznako za Slovenijo, YYYYY predstavlja naključne številke in Z, ki predstavlja kontrolno številko.

 **Podatki o zavezancu**

Podatki o nazivu, naslovu, davčni številki in državi sedeža podjetja se predizpolnijo na podlagi podatkov iz Registra davčnih zavezancev (RDZ) in jih ni mogoče popravljati prek tega obrazca.

V polje »Trgovsko ime« se vpiše podatek o morebitnem trgovskem imenu, če se uporablja. Vpis ni obvezen. Vpiše se ime, ki je drugačno od imena /naziva davčnega zavezanca

V polje »Država sedeža podjetja, če je ta zunaj Unije« se iz spustnega seznama izbere držav, kjer ima davčni zavezanec sedež svoje dejavnosti.

V polje »Koda države izdajateljice« se iz spustnega seznama izbere koda države, ki je izdala davčno in/ali identifikacijsko številko za DDV.

V polje »Identifikacijska številka za DDV v državi sedeža« se vpiše identifikacijska številka za DDV v državi sedeža. Vpis ni obvezen.

V polje »Davčna številka v državi sedeža« se vpiše davčna številka v državi sedeža. Vpis ni obvezen.

V polje »Datum začetka uporabe ureditve« se vpiše datum, s katerim bo/je davčni zavezanec začel opravljati storitve, zaradi katerih se želi vključiti v posebno neunijsko ureditev (datum je za davčni organ le informativne narave). Datum začetka uporabe posebne ureditve določi davčni organ v odločbi. Načeloma pa velja, da se ureditev uporablja od prvega dne naslednjega koledarskega četrtletja, razen v primeru že opravljenih transakcij pred navedenim datum, ko se ureditev uporablja od datuma, ko so bile transakcije prvič opravljene.

Na vlogi sta izjavi, ki ju mora davčni zavezanec za nadaljevanje postopka označiti:

* Potrjujem, da na ozemlju Unije nimam niti sedeža svoje dejavnosti niti stalne poslovne enote.
* Potrjujem, da so vsi podatki v vlogi resnični.

Če davčni zavezanec ne izpolni izjav, registracijskega obrazca ni možno oddati. V primeru, da ima davčni zavezanec na ozemlju Unije sedež svoje dejavnosti ali poslovno enoto, ne izpolnjuje pogoja za vključitev v neunijsko ureditev in se lahko vključi v unijsko ureditev.

**Podatki o kontaktni osebi**

V polji »Ime in priimek« se v prvo polje vpiše ime kontaktne osebe, v drugo polje pa njen priimek. Vpiše se oseba, pristojna za podajanje informacij v zvezi s poslovanjem po tej posebni ureditvi s pristojnimi organi v Uniji.

V polje »Elektronski naslov« se vpiše elektronski naslov, na katerem bo kontaktna oseba davčnega zavezanca dosegljiva za morebitne dodatne informacije.

V polje »Telefonska številka« se vpiše telefonska številka, ki se začne z znakom +.

V polje »Spletni naslov podjetja« se vpiše podatek o spletnem naslovu, prek katerega se ponuja storitve. Podatek je obvezen.

 **Bančni račun**

V polje »Naziv lastnika« se vpiše ime in priimek ali naziv pravne osebe, ki je lastnica računa, ki bo izbran v spodnjem polju IBAN/ OBAN. V polje se vpiše naziv lastnika brez šumnikov in »posebnih znakov« (!»«#$%&/()=?'\*+,.:;).

V polju »IBAN/OBAN« se iz nabora računov izbere enega izmed računov, prek katerega se bo poslovalo. Če se ne prikaže noben bančni račun, to pomeni, da so vsi dosedanji računi, ki so bili odprti v Sloveniji, neaktivni, morebitni novi tuji računi pa na FURS niso bili javljeni. V skladu s 7. točko prvega odstavka in 17. točko drugega odstavka 49. člena Zakona o finančni upravi je treba prijaviti plačilne račune iz tujine. Plačilne račune, odprte v Republiki Sloveniji, ni treba prijaviti, ker jih FURS pridobiva po uradni dolžnosti.

**Predhodna oz. trenutna uporaba posebne ureditve izven Unije**

Izpolni davčni zavezanec, ki je bil/ je še vedno vključen v posebno neunijsko ureditev v katerikoli državi članici. Davčni zavezanec je lahko hkrati vključen v vse tri posebne ureditve (unijsko, neunijsko, uvozno), lahko tudi v različnih državah članicah, ne more pa biti vključen v isto posebno ureditev v različnih državah članicah hkrati. Dokler ima davčni zavezanec še veljavno posebno identifikacijsko številko za neunijsko ureditve v drugi državi članici, se za to isto ureditev ne more registrirati v Sloveniji, dokler ga predhodna država ne izključi iz te posebne ureditve.

V polju »Država identifikacije« se izbere državo, v kateri je/je bil davčni zavezanec vključen v posebno ureditev, v polje »ID za DDV« se vpiše posebna registracijsko številko, ki je/je bila uporabljena za to ureditev.

Primer davčnega zavezanca, ki je že uporabljal unijsko/neunijsko ureditev: Davčni zavezanec je že uporabljal posebno unijsko ureditev v Nemčiji, kjer je imel dodeljeno identifikacijsko številko za DDV DE999999999 (9 pomeni številka), v polje »ID za DDV« se vpiše ta devetmestna številka. Če je davčni zavezanec uporabljal posebno neunijsko ureditev, je imel dodeljeno številko EUXXXYYYYYZ, pri čemer XXX pomeni trimestno kodo ISO države članice identifikacije, YYYYY pomeni petmestno številko, ki jo dodeli država članica identifikacije, Z pa pomeni kontrolno številko.

**Podpis in oddaja dokumenta**

Po kliku na gumb »Oddaj« se izpiše varnostna koda. Še zadnjič se preveri vsebino dokumenta in vtipka prikazano varnostno kodo v za to predvideno okence. Nato se klikne na gumb »Podpis« v levem zgornjem kotu zaslona. V pogovornem oknu za potrditev digitalnega podpisa (ta se odpre na zaslonu) se klikne gumb »Podpiši« - dokument podpišite« ali gumb »Prekliči« - podpisovanje dokumenta se v tem primeru prekliče.

Po uspešnem podpisu dokumenta sistem vloženi dokument opremi še z naslednjimi podatki, ki so vidni na dokumentu:

Sistem: {kanal} npr. edavki.durs.si,

Vloženo: {datum in ura} npr. 15.11.2020 16:44:17,

Št. dokumenta: {EDP-davčna številka zavezanca-zaporedna številka vloženega obrazca} npr: EDP-12345678-505,

Vložil: {davčna številka zavezanca, datum in ura} npr. PO-CSV DURS (15.11.2020 16:44:17).

**Dodajanje priloge že oddanemu obrazcu**

Vlogi se lahko priložijo tudi priloge (razna dokazila in pojasnila). Če je davčni zavezanec vlogo že oddal, lahko priloge doda tudi naknadno (priloži se lahko večje število prilog)